Tilaisuudessa luennoi kirjahistorioitsija Anna Perälä. Tervetuloa!
Bibliofiilien seuran järjestämässä tilaisuudessa kirjahistorioitsija Anna Perälä kertoo kirjanpainajille ja kirjanpainajakisälleille Ruotsin valtakunnassa 1600- ja 1700-luvulla painetuista runoista. Esitys pohjautuu hänen äskettäin ilmestyneeseen teokseensa Boktryckarnas ädla konst. Persondikter 1605-1764. Vastalaakeroidut kirjanpainajakisällit ja avioliiton iloihin vihityt saivat ottaa vastaan usein hyvinkin leikkisiä runoja. Hautajaisrunot kertoivat surusta ja kunnioituksesta manan majoille siirtynyttä kohtaan. Nimipäiväonnitteluja kirjoitettiin nimenomaan saksalaissyntyisille kirjanpainajille ja heidän omaisilleen. Runoja on kirjoitettu myös useille Suomen puolella toimineille kirjanpainajille. Häärunoin ilahdutettiin muun muassa piispa Johannes Gezeliuksen Turkuun perustaman kirjapainon ensimmäistä kirjanpainajaa Johan Winteriä ja hänen morsiantaan. Turun akatemian kirjanpainajana toimineen Anders Björkmanin elämänkaari avautuu hänelle eri vaiheissa kirjoitettujen runojen välityksellä. Eräät runot kertovat myös kirjanpainajien keskinäisistä riitaisuuksista. Ilmaisu Jalo kirjapainotaito (Ädla boktryckarkonst) esiintyy runoissa toistuvasti. Se ilmaisi sekä ammatillista osaamista että kirjapainotaidon merkitystä tiedon leviämiselle. Runojen painoasu puolestaan kertoo kirjanpainajien ja latojien taidoista ja siitä, miten merkityksellisenä julkaisujen typografiaa ja niiden koristelua pidettiin. Tilaisuus on kaikille avoin, tervetuloa! Töölön kirjasto